Informācija plašsaziņas līdzekļiem

2016.gada 14.decembrī

**Iespēja pieteikties atbalstam zivsaimniecībā**

Lauku atbalsta dienests izsludina projektu iesniegumu pieņemšanu atbalsta pasākumiem **"Produktīvi ieguldījumi akvakultūrā", "Zvejas un akvakultūras produktu apstrāde" un "Tirdzniecības pasākumi"**.

Pasākumā [**"Produktīvi ieguldījumi akvakultūrā"**](http://www.lad.gov.lv/lv/atbalsta-veidi/projekti-un-investicijas/atbalsta-pasakumi/22-02-produktivi-ieguldijumi-akvakultura-225) pieejamais publiskais finansējums ir 8 miljoni eiro. Pasākuma mērķis ir akvakultūras uzņēmumu konkurētspējas un dzīvotspējas palielināšana. Pasākumā atbalstu piešķir pretendentiem, kuru investīcijas projektā ir saistītas ar karpu, foreļu, zandartu, ālantu, sterletu, līdaku, līņu, samu, storu, pāliju, garneļu un vēžu audzēšanu. Atbalstu par citām akvakultūras dzīvnieku sugām piešķir saskaņā ar pretendenta iesniegtu neatkarīgu tirgus pētījumu, kuru veikusi zinātniska institūcija. Projektu iesniegumu pieņemšana minētajā pasākumā notiks no **2017. gada 12. janvāra līdz 2017. gada 30.jūnijam**.

Pasākumā [**"Zvejas un akvakultūras produktu apstrāde"**](http://www.lad.gov.lv/lv/atbalsta-veidi/projekti-un-investicijas/atbalsta-pasakumi/54-04-zvejas-un-akvakulturas-produktu-apstrade-229) pieejamais publiskais finansējums ir 8 miljoni eiro. Pasākuma mērķis ir sekmēt ieguldījumus zvejas un akvakultūras produktu apstrādes sektorā. Atbalsta pretendenti var būt Pārtikas un veterinārajā dienestā atzīts zvejas produktu apstrādes uzņēmums, Pārtikas un veterinārajā dienestā reģistrēta fiziska vai juridiska persona, kas mājas apstākļos apstrādā zvejas produktus, kā arī esošs komersants, kas veido jaunu zvejas produktu apstrādes uzņēmumu, vai jaundibināts komersants, kas veido jaunu zvejas produktu apstrādes uzņēmumu. Projektu iesniegumu pieņemšana minētajā pasākumā notiks no **2017. gada 12. janvāra līdz 2017. gada 30.jūnijam.**

Pasākumā [**"Tirdzniecības pasākumi"**](http://www.lad.gov.lv/lv/atbalsta-veidi/projekti-un-investicijas/atbalsta-pasakumi/54-03-tirdzniecibas-pasakumi-228) pieejamais publiskais finansējums ir 900 tūkst. eiro. Pasākuma mērķis ir sekmēt jaunu tirgu apgūšanu, kā arī uzņēmumu un produktu sertificēšanu, produkcijas izsekojamību un marķējuma nostiprināšanu. Atbalsta pretendents var būt biedrība vai atvasināta publiska persona – zinātniskā institūcija. Projektu iesniegumu pieņemšana minētajā pasākumā notiks no **2017. gada 12. janvāra līdz 2017. gada 15.decembrim**.

Plašāka informācija par atbalsta pasākumiem, pretendentiem, projektu iesnieguma veidlapas un cita noderīga informācija ir pieejama LAD mājaslapā [www.lad.gov.lv](http://www.lad.gov.lv).

Projektu iesniegumi jāiesniedz LAD reģionālo lauksaimniecības pārvalžu klientu apkalpošanas daļās vai LAD klientu apkalpošanas daļā Rīgā, Republikas laukumā 2, 2.stāvā (tālr. 67027693, 67027235).

Projekta iesniegumu elektroniska dokumenta formā, parakstītu ar elektronisko parakstu un apliecinātu ar laika zīmogu Elektronisko dokumentu likumā noteiktajā kārtībā, var iesniegt arī lad@lad.gov.lv.

Atbalsts tiek sniegts Eiropas Jūrlietu un zivsaimniecības fonda (EJZF) ietvaros.

LAD Klientu daļa:

Tālrunis: 67095000

Informācija žurnālistiem:

Sabiedrisko attiecību daļa

Tālrunis: 67027384, 67027830

E-pasts: prese@lad.gov.lv